Λουξ

Ιστορία

Το 1950, ο Παναγιώτης Μαρλαφέκας ίδρυσε μια μικρή βιοτεχνία αναψυκτικών με την ονομασία Λουξ στην Πάτρα. Εμπνευστής του λογοτύπου της εταιρείας υπήρξε ένας πατρινός συνθέτης τραγουδιών, στον οποίο ο ιδρυτής της εταιρείας είχε προστρέξει με μια λίστα δέκα υποψηφίων ονομάτων για την επιχείρηση. Στα τέλη της δεκαετίας του 1960 η επιχείρηση βρέθηκε αντιμέτωπη με νέα δεδομένα, καθώς εμφανίστηκαν στην Ελλάδα οι πολυεθνικές εταιρείες στο χώρο των αναψυκτικών. Το 1972 η Λουξ μεταφέρθηκε στο Κεφαλόβρυσο, και ξεκίνησε να χρησιμοποιεί το τοπικό νερό για την παραγωγή των προϊόντων της, ενώ εισήγαγε το χαρακτηριστικό πλαστικό μπουκάλι της Λουξ, περιεκτικότητας 330ml.
Η δεκαετία του 1990 έφερε μια σειρά αλλαγών για τη Λουξ. Τη διεύθυνση της επιχείρησης ανέλαβαν οι απόγονοι του Παναγιώτη Μαρλαφέκα. Η επιχείρηση άλλαξε νομική υπόσταση και μετατράπηκε σε Ανώνυμος Βιομηχανική Εμπορική Εταιρεία. Το 2002, η Λουξ προχώρησε σε νέες γραμμές παραγωγής για P.E.T και γυάλινες συσκευασίες, καθώς και στη δημιουργία ενός σύγχρονου κέντρου logistics. Το 2004, η Λουξ εισήγαγε στην ελληνική αγορά ένα παραδοσιακό αναψυκτικό, τη βυσσινάδα. Αργότερα η εταιρία συνεργάστηκε με την Ελληνική Ποδοσφαιρική Ομοσπονδία και τα προϊόντα της έγιναν τα επίσημα αναψυκτικά της εθνικής ομάδας ποδοσφαίρου.
Στα επόμενα χρόνια, τα αναψυκτικά της Λουξ επιλέχθηκαν από τον Ελληνικό Οργανισμό Προώθησης Εξαγωγών να σερβίρονται σε όλο τον κόσμο, μέσα από την πρωτοβουλία Kerasma (Ελληνικό gourmet εστιατόριο σε όλες τις μεγάλες διεθνείς εκθέσεις τροφίμων). Το 2009, εγκαινιάστηκε η νέα παραγωγική μονάδα της Λουξ Μαρλαφέκας ΑΒΕΕ στην πόλη του Αιγίου και την ίδια χρονική περίοδο, η Λέσχη Επιχειρηματικότητας βράβευσε την εταιρεία με το βραβείο Κούρος (για την ραγδαία ανάπτυξη και καινοτομία της).

Προϊόντα

Τα αναψυκτικά Λουξ κυκλοφορούν σε οκτώ διαφορετικές γεύσεις, ενώ οι χυμοί της ίδιας εταιρείας σε πεντε.

Διαφημιστική Εκστρατεία

Η Λουξ Μαρλαφέκας ΑΒΕΕ δραστηριοποιείται πανελλαδικά με ένα ολοκληρωμένο διαφημιστικό πρόγραμμα χρησιμοποιώντας τα μέσα του ραδιοφώνου, της τηλεόρασης, των εντύπων, των χορηγιών κλπ. Στις τελευταίες της εκστρατείες συμμετείχαν και γνωστοί στο κοινό Έλληνες, όπως ο παλαίμαχος πλέον ποδοσφαιριστής Νίκος Λυμπερόπουλος.

Αθλητισμός

Η Λουξ στηρίζει με χορηγικά προγράμματα αθλητικές ενώσεις και σωματεία. Το 2004-2005 η Λουξ έγινε το Επίσημο Αναψυκτικό της Εθνικής Ομάδας Ποδοσφαίρου. Επίσης, είναι βασικός χορηγός ομάδων και σε διαφορετικά αθλήματα (καλαθοσφαίριση, χειροσφαίριση, αγώνες ταχύτητας, βόλεϋ), αλλά και αθλητικών διοργανώσεων (all star game, πρωταθλήματα μοντελισμού).

Τέχνες και Πολιτισμός

Η Λουξ ήταν επίσης χορηγός των εκδηλώσεων Πάτρα - Πολιτιστική Πρωτεύουσα της Ευρώπης (2006), ενώ κάθε χρόνο στηρίζει το περίφημο Πατρινό καρναβάλι, την προσπάθεια του θεάτρου σκιών Κώστα Μακρή καθώς και του Μουσείου Καραγκιόζη στην Πάτρα. Υποστηρίζει, τέλος, πολλές μουσικές δραστηριότητες τοπικής και πανελλαδικής εμβέλειας.

Κοινωνική ευθύνη

Η Λουξ έχει συμβάλει με διάφορους τρόπους στην προστασία του περιβάλλοντος και την υποστήριξη και ενίσχυση της τοπικής κοινωνίας της Πάτρας (οργάνωση εκστρατείας και διάθεση κερδών σε πυρόπληκτους), ενώ στηρίζει συνεχώς πολλά ιδρύματα της Πάτρας και της Δυτικής Ελλάδας.